Prostredník, Ondrej, poslanec NR SR (2024-02-07):
Vážený pán predsedajúci, vážené kolegyne, kolegovia, odolnosť v spoločnosti sa meria mierou toho, ako sa dokáže postaviť na ochranu najslabších a najzraniteľnejších vo svojich radoch. Túto múdrosť naplno podpisujem. Ukazuje sa však, že novela Trestného zákona, o ktorej tu rokujeme, ide úplne opačným smerom. Navrhuje sa tu posilnenie ochrany tých, čo majú ostré lakte. Tých, čo sa vyznajú v tlačenici, tých, čo vedia veci vybaviť, tých, čo neváhajú obísť pravidlá, tých, čo nemajú škrupule a dajú úplatok tam, kde sa to očakáva, tých, čo chápu, že sa treba zaradiť do tej silnejšej organizovanej zločineckej skupiny. Nič v tejto novele nenasvedčuje, že ako spoločnosť chceme chrániť viac tých najslabších. Odznelo tu už veľa vystúpení o tom, ako novela vôbec neposilňuje ochranu obetí sexuálneho a sexualizovaného násilia napríklad. Vo svojom vystúpení sa sústredím na ďalšiu skupinu tých najslabších v našej spoločnosti. Chcem hovoriť o ochrane práv detí v trestnom konaní. Novela Trestného poriadku totiž navrhuje aj zmenu § 135, ktorý upravuje pravidlá výsluchu detí. Podľa policajných štatistík sa za desať mesiacov minulého roka 2023 stalo obeťami násilnej trestnej činnosti celkovo 368 detí, z toho 92 detí bolo obeťou týrania ako jednej z najzávažnejších foriem domáceho násilia. Ako tu už kolegyne a kolegovia opakovanie uviedli, predkladaná novela je šitá na mieru nejakým možno dvom desiatkam najvplyvnejších ľudí a našej spoločnosti a má ich zachrániť pred trestným stíhaním. Takmer štyri stovky detí si však vôbec nevšíma. Roky bijú odborníci, ktorí sa venujú právam detí, na poplach. Spôsob, akým sa na Slovensku zaobchádza s deťmi v trestnom konaní, je nevyhovujúci a pre deti ako najslabší v našej spoločnosti zraňujúci. Nemáme dostatok zaškolených vyšetrovateľov a vyšetrovateliek, ktorí sa vedia, ktorí vedia viesť výsluch detských obetí a svedkov citlivým spôsobom. Nemáme dobudovaný dostatočný počet špeciálnych miestností na vedenie výsluchu spôsobom primeraným detským obetiam. Okrem toho všetkého stále máme problém s takým vedením výsluchov detských a nielen detských obetí a svedkov, ktorý by zabezpečil, aby sa výsluch už nemusel opakovať. Práve pri ochrane detských obetí pred opakovaním výsluchu však prerokúvaná novela robí kompromis vo vzťahu s teraz platnou úpravou. Podľa aktuálneho znenia § 135 ods. 3 sa: „Ďalší výsluch osoby mladšej ako 18 rokov v prípravnom konaní môže vykonať len so súhlasom jej zákonného zástupcu a v prípadoch podľa § 48 ods. 2 so súhlasom opatrovníka.„ Je tu ustanovenie, ktoré popri ďalších úpravách zvyšuje mieru ochrany detí pred druhotnou viktimizáciou v trestnom konaní. Každý výsluch sa má robiť tak a vždy, aby už nebolo potrebné ho opakovať. Ak sa z akýchkoľvek dôvodov stane, že takýto výsluch je potrebný, súhlas na opakovanie výsluchu dieťaťa musí podľa dnes platnej úpravy dať rodič, zákonný zástupca alebo opatrovník a práve túto poistku navrhovaná novela vypúšťa. Zmena § 135 sa v novele odôvodňuje len stručne týmito slovami: „Z dôvodu neprehľadnosti právnej úpravy týkajúcej sa výsluchu svedka, ktorý je dieťaťom, sa precizuje právna úprava s cieľom jej lepšej priehľadnosti a jednoznačnosti.“ Výsledkom je, že opakovanie výsluchu zvlášť zraniteľnej osoby síce ešte stále podlieha schváleniu prokurátora, rodičia, zákonní zástupcovia alebo opatrovníci sú však z tejto možnosti ochrany práv detí už vylúčení. Ak by niekto namietal, že rodičia, respektíve opatrovníci môžu byť vo väčšine prípadov zaujatí, treba povedať, že tu hovoríme len o opakovanom výsluchu a že v prípadoch, keď sa výsluch dieťaťa týka podozrenia smerujúceho k rodičom, zákonným zástupcom alebo opatrovníkom, sú títo beztak z možnosti byť na výsluchu alebo vyjadrovať sa k vedeniu výsluchu vylúčení. Áno, odolnosť spoločnosti sa meria mierou toho, ako sa dokáže postaviť na ochranu najslabších a najzraniteľnejších vo svojich radoch. Aj tento príklad z navrhovanej novely trestného kódexu ukazuje, že táto vládna koalícia nemá záujem chrániť najslabších. Naopak, ich ochranu ešte oslabuje. Za to seba, svojich ľudí chrániť vedia a chcú. Ja teda za túto novelu určite ruku nezodvihnem, ani kolegyne a kolegovia z Progresívneho Slovenska, ako sledujem rozpravu, ani nikto z opozície. Ešte je čas, aby ste si to rozmysleli aj vy, kolegyne, kolegovia z koalície. Urobte niečo dobré. Urobte niečo pre to, aby naša spoločnosť bola skutočne ľudskou, aby sme mohli naozaj povedať, že jej sila a odolnosť rastie aj vďaka tomu, že sa vieme postaviť za tých najslabších. Ďakujeme.